b'\n_START_ARTICLE_\nComuna Beli\xc8\x99, Cluj\n_START_SECTION_\nIstorie\n_START_PARAGRAPH_\nNu se cunoa\xc8\x99te data exact\xc4\x83 a form\xc4\x83rii localit\xc4\x83\xc8\x9bii, se presupune \xc3\xaens\xc4\x83 c\xc4\x83 aceasta a fost format\xc4\x83 de p\xc4\x83storii care veneau cu turmele prin zon\xc4\x83 la p\xc4\x83\xc8\x99unat. Ace\xc8\x99tia \xc8\x99i-au ridicat \xc3\xaen zon\xc4\x83 colibe, iar ulterior s-au a\xc8\x99ezat \xc3\xaen zon\xc4\x83, r\xc4\x83m\xc3\xa2n\xc3\xa2nd definitiv acolo. Pe la 1737 \xc3\xaen documentele vremii este amintit\xc4\x83 \xc8\x99i localitatea Beli\xc8\x99._NEWLINE_La inceputul anilor 1970, pe vatra veche a satului Beli\xc8\x99 s-a construit barajul Beli\xc8\x99-F\xc3\xa2nt\xc3\xa2nele, iar locuin\xc8\x9bele au fost str\xc4\x83mutate pe deal. Satul vechi, Giurcu\xc8\x9ba de Jos, cu vatra \xc8\x99i mormintele str\xc4\x83mo\xc8\x99ilor a fost inundat de apele lacului de acumulare F\xc3\xa2nt\xc3\xa2nele. Vara c\xc3\xa2nd nivelul apelor lacului scade, se pot vedea ruinele satului, \xc3\xaen special biserica.\n_START_SECTION_\nDate geografice\n_START_PARAGRAPH_\nLocalitatea este extins\xc4\x83 pe pantele de nord-vest ale Mun\xc8\x9bilor Gil\xc4\x83u \xc8\x99i pe cele de sud-sud-est ale M\xc4\x83gurii C\xc4\x83l\xc4\x83\xc8\x9bele din Mun\xc8\x9bii Apuseni, pe malurile lacului antropic F\xc3\xa2nt\xc3\xa2nele, de pe cursul superior al R\xc3\xa2ului Some\xc8\x99ul Cald._NEWLINE_Comuna este a\xc8\x99ezat\xc4\x83 \xc3\xaen plin \xc8\x9binut al mo\xc8\x9bilor, la o altitudine de 1.050 m.\n_START_SECTION_\nC\xc4\x83i de acces\n_START_PARAGRAPH_\nSe poate ajunge \xc3\xaen zon\xc4\x83 pe calea ferat\xc4\x83 p\xc3\xa2n\xc4\x83 la gara din Huedin, iar de acolo cu transport auto. Mai u\xc8\x99or se ajunge pe \xc8\x99osea, pe drumul european E60 Oradea-Cluj-Bra\xc8\x99ov, iar din Huedin se trece pe drumul na\xc8\x9bional [ [ DN1R ] ]c\xc4\x83tre Beli\xc8\x99.\n_START_SECTION_\nArii protejate\n_START_PARAGRAPH_\nMolha\xc8\x99ul Mare de la Izbuc (8 ha), de pe raza comunei Beli\xc8\x99, rezerva\xc8\x9bie natural\xc4\x83 botanic\xc4\x83 (molha\xc8\x99 = mla\xc8\x99tin\xc4\x83 oligotrof\xc4\x83, s\xc4\x83rac\xc4\x83 \xc3\xaen substan\xc8\x9be minerale \xc8\x99i nutritive).\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Beli\xc8\x99 se ridic\xc4\x83 la 1.211 locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 1.384\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (95,21%). Pentru 3,96% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (88,36%), cu o minoritate de penticostali (6,36%). Pentru 4,21% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nDate economice\n_START_PARAGRAPH_\nPrincipalele ocupa\xc8\x9bii ale locuitorilor comunei sunt cre\xc8\x99terea animalelor \xc8\x99i prelucrarea lemnului._NEWLINE_Pe l\xc3\xa2ng\xc4\x83 aceasta se mai practic\xc4\x83 colectarea ciupercilor \xc8\x99i a fructelor de p\xc4\x83dure._NEWLINE_Din cauza altitudinii ridicate agricultura nu se poate practica la nivel dezvoltat._NEWLINE_Zona este una cu un poten\xc8\x9bial turistic ridicat, ceea ce a dus la cre\xc8\x99terea industriei locale de agroturism \xc8\x99i se a\xc8\x99teapt\xc4\x83 cre\xc8\x99teri \xc8\x99i mai mari \xc3\xaen domeniu.\n_START_SECTION_\nEduca\xc8\x9bie\n_START_PARAGRAPH_\nExist\xc4\x83 o \xc8\x99coal\xc4\x83 \xc3\xaen satul Beli\xc8\x99 \xc8\x99i dou\xc4\x83 \xc3\xaen satul Poiana Horea. \xc3\x8en Beli\xc8\x99 exist\xc4\x83 \xc8\x99i o gr\xc4\x83dini\xc8\x9b\xc4\x83 de copii.'